पाएं अपने शहर की ताज़ा ख़बरें और फ्री ई-पेपरडाउनलोड करें
मेडिकल कॉलेज में रोस्टर के अनुसार ड्यूटी पर लगाए गए कई डॉक्टरों के संक्रमित होने के कारण अनुपस्थित रहने की खबर प्रकाशित होने के बाद डीएम श्याम बिहारी मीणा ने बुधवार की रात को मेडिकल कॉलेज का औचक निरीक्षण किया। उन्होंने कोविड वार्ड में जाकर लगभग एक घंटे तक ड्यूटी पर रहे डॉक्टर, नर्स और मरीजों से वन- टू- वन और ग्रुप में टॉक कर स्थिति का जायजा लिया। बाद में डीएम ने बताया कि व्यवस्था में जो कुछ कमियां थीं, उसे दूर करने को कहा गया है ताकि मरीजों को और अधिक सुविधाएं मिल सके। डीएम ने बताया कि उनके निरीक्षण के दौरान रोस्टर ड्यूटी के अनुसार चार डॉक्टरों में दो मौजूद पाए गए। जबकि दो डॉक्टर ऑन कॉल पर तुरंत आ गए। डीएम ने बताया कि मरीजों ने भी संतुष्टि व्यक्त की। साथ ही बताया कि डॉक्टर टाइम- टू- टाइम विजिट करते ही हैं। यहां की नर्सें काफी मेहनत कर रही हैं। अन्य सपोर्टिंग स्टाफ भी जान जोखिम में डालकर काम कर रहे हैं। उन्होंने अपील किया कि सच्चे मायने में कोरोना मरीजों की सेवा और इलाज में लगे लोग ही कोरोना वाॅरियर्स हैं, इनका मनोबल ऊंचा रखने की जरूरत है, ताकि वे ज्यादा से ज्यादा मरीजों का इलाज कर सकें। मालूम हो कि मंगलवार की रात को दैनिक भास्कर संवाददाता ने आठ बजे से रात के 12 बजे तक रोस्टर के अनुसार ड्यूटी पर रहे 7 डॉक्टरों को फोन किया, तो दोनों शिफ्ट में सिर्फ एक-एक डॉक्टर ही वहां ऑन कॉल मिले। अन्य कोई डॉक्टर खुद कोरोना संक्रमण के कारण एम्स में भर्ती थे तो कोई डॉक्टर संक्रमित होने के कारण होम आइसोलेशन में थे।
रोस्टर के एक डॉक्टर भी आइसोलेशन में हैं
बुधवार की रात को जब डीएम श्याम बिहारी मीणा ने मेडिकल कॉलेज का औचक निरीक्षण किया तो दो उपस्थित और दो ऑन कॉल पर आए। गुरुवार की सुबह जब उनमें से एक डॉक्टर को फोन किया गया तो उन्होंने बताया कि उनमें कोरोना का लक्षण है, वे आइसोलेशन में हैं। हालांकि ड्यूटी के बाबत पूछने पर वे यही कहते रहे कि ऑफिस से पता कर लीजिए।
ऑक्सीजन की बर्बादी न होने पाए, मरीजों और उनके परिजनाें की करें काउंसिलिंग: श्याम बिहारी
निरीक्षण के दौरान डीएम ने पाया कि कई मरीज, जिन्हें ऑक्सीजन सपोर्ट की जरूरत नहीं रहती है, वे आशंका में ऑक्सीजन सपोर्ट पर रहना चाहते हैं। इससे ऑक्सीजन की बर्बादी भी होती है। इस स्थिति को देखते हुए डीएम श्याम बिहारी मीणा ने निर्देश दिया कि ऐसे मरीजों और उनके परिजनों की गहन काउंसिलिंग की जाए, ताकि दूसरे जरूरतमंद मरीजों के लिए ऑक्सीजन का स्टॉक बना रहे। मौके पर मेडिकल कॉलेज के अधीक्षक डॉ. राकेश कुमार, एडीएम शिवकुमार शैव, डीडीसी विनोद सिंह, प्रभारी मनोहर कुमार साहू, डीपीआरओ मनीष कुमार व अन्य भी मौजूद थे।
अब मरीज के अटेंडेंट पर बरती जाएगी सख्ती
मेडिकल कॉलेज में भर्ती कोरोना मरीज के साथ रहने वाले परिजन अब हमेशा उनके साथ नहीं रह पाएंगे। दरअसल, निरीक्षण के दौरान डीएम ने पाया कि वार्ड के कई मरीजों के कई परिजन थे। लगातार वार्ड में रहने के कारण उन्हें से संक्रमण हो सकता है, इससे परेशानी बढ़ सकती है। ऐसे में गार्ड को निर्देश गया कि बहुत जरूरत होने पर ही मरीज के पास उनके परिजन को जाने दिया जाए। वह भी उस स्थिति में जबकि परिजन एहतियात के रूप में एन-95 मास्क आदि पहने हुए हों।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva mag_Deva hin_Deva hin_Deva hin_Deva hin_Deva hin_Deva zho_Hant eng_Latn